Pigen blev voldtaget, da hun var på vej hjem fra Vendiahallen i Hjørring. Foto: Google Maps

Politiet ser på sagen med alvor og efterforsker på højtryk, oplyser Nordjyllands Politi.

En 17-årig pige blev kort efter midnat tirsdag voldtaget af en ukendt gerningsmand, da hun var på vej hjem efter at have opholdt sig i Park Vendiahallen, hvor Danmarks største fodboldturnering for unge, Dana Cup, med deltagere fra mange lande lige nu finder sted.

Det oplyser Nordjyllands Politi i en pressemeddelelse.

- Det er en meget alvorlig sag, som vi efterforsker på højtryk. Vi foretager en lang række efterforskningsskridt, blandt andet afhøringer og sikring af tekniske spor på og omkring gerningsstedet, forklarer vicepolitiinspektør Frank Olsen.

Taler gebrokkent engelsk

Pigen har forklaret, at hun kort før midnat gik fra Vendiahallen og videre via Thomas Morilds Vej og nord ad Idræts Alle, da hun øst for Idræts Alle 43 bemærkede, at en mand fulgte efter hende, hvorefter hun blev overfaldet og voldtaget.

Manden beskrives som cirka 18 år og 175-180 centimeter høj. Han er mørk i huden, spinkel af bygning og talte gebrokkent engelsk. Han var iført mørk t-shirt og lange bukser.

Frank Olsen opfordrer alle borgere, som måtte have set noget eller have andre informationer i sagen om straks at henvende sig til politiet.

- Ring 114 til os med det samme, siger Frank Olsen.